Winamp หายไปไหน?
เมื่อก่อนเวลาใครใช้คอมพิวเตอร์ น่าจะเคยใช้โปรแกรมเล่นเพลง MP3 ที่เป็นไอคอนสี่เหลี่ยมมีรูปสายฟ้าตรงกลาง โปรแกรมนั้นชื่อ “Winamp” แล้วตอนนี้ Winamp หายไปไหน  เกิดอะไรขึ้นกับ Winamp  ลงทุนแมนจะเล่าให้ฟัง
30 มี.ค. 2561

Winamp หายไปไหน? / โดย ลงทุนแมน
เมื่อก่อนเวลาใครใช้คอมพิวเตอร์
น่าจะเคยใช้โปรแกรมเล่นเพลง MP3
ที่เป็นไอคอนสี่เหลี่ยมมีรูปสายฟ้าตรงกลาง
โปรแกรมนั้นชื่อ “Winamp”
แล้วตอนนี้ Winamp หายไปไหน
เกิดอะไรขึ้นกับ Winamp
ลงทุนแมนจะเล่าให้ฟัง
Winamp มาจากไหน
Win มาจากคำว่า Window ที่เราใช้กันทุกวันนี้
AMP มาจากคำว่า Advanced Multimedia Products ซึ่งเป็นเจ้าของเทคโนโลยีการอ่านไฟล์ MP3
โดย AMP สามารถใช้ฟรีได้แต่ห้ามนำไปใช้ในเชิงการค้า (non-commercial use)
ปี 1997 WinAMP ได้ถูกสร้างขึ้นโดย จัสติน แฟรงเคิล นักเรียนของมหาวิทยาลัย Utah ประเทศสหรัฐอเมริกาและเปิดตัวให้ใช้ฟรี
ในกลางปีเดียวกันเอง แฟรงเคิล ยังได้รับอนุญาตในการใช้ AMP อย่างถูกต้องตามกฎหมายพร้อมกับเปลี่ยนคำว่า “AMP” ในชื่อให้กลายเป็น “amp”
แต่นั่นก็ไม่ได้หมายความว่าจะสามารถนำไปใช้ทำกำไรได้เช่นกัน..
ปีถัดมา แฟรงเคิล ต้องการที่จะพัฒนา Winamp ต่อไปอีกจึงได้ตั้งบริษัท Nullsoft Inc. ในเดือนมกราคม และเปลี่ยนรูปแบบจากการให้ใช้ฟรีเป็นการซื้อโปรแกรมในราคา 10 ดอลลาร์สหรัฐ (ประมาณ 300 บาท) โดยที่ลืมนึกไปว่าเทคโนโลยี AMP ไม่สามารถนำไปใช้ในการทำกำไรได้
อย่างไรก็ตาม ผลลัพธ์ที่ได้เหนือความคาดหมาย
Winamp ได้รับการตอบรับเป็นอย่างดี จนทำให้มีรายได้มากถึงเดือนละ 3 ล้านบาท
ผ่านไปแค่ 2 เดือนเท่านั้น บริษัท Nullsoft ได้รับจดหมายให้หยุดการใช้เทคโนโลยี AMP อย่างไม่ถูกต้องตามกฏหมายจาก บริษัท PlayMedia Systems ที่เป็นเจ้าของเทคโนโลยี AMP ในตอนนั้น
บริษัท Nullsoft ไม่สนใจข้อกล่าวหาและแจ้งว่าได้มีการเปลี่ยนจากการใช้ AMP เป็น Nitrane ซึ่งเป็นเทคโนโลยีของตัวเอง
ปี 1998 Nullsoft ได้เปิดตัว Winamp 2.0 ซึ่งเวอร์ชันนี้ถือได้ว่าเป็นซอฟต์แวร์ที่ต้องดาวน์โหลดติดไปกับวินโดว์มากที่สุดในสมัยนั้นเลยทีเดียว
ผ่านไปไม่กี่เดือน เรื่องจากลิขสิทธิ์ AMP ได้ตามมาหลอกหลอนอีกครั้ง
ต้นปี 1999 PlayMedia ฟ้องศาลและได้รับคำสั่งจากศาลให้สิทธิ์ดำเนินการหยุดการจำหน่ายเทคโนโลยี Nitrane ของ บริษัท Nullsoft ทันที
ภายหลัง Nullsoft เปลี่ยนไปใช้เทคโนโลยีการอ่านไฟล์ ISO ทดแทน ซึ่งได้มาจากผู้พัฒนาไฟล์ MP3 โดยตรงเพื่อใช้ในการพัฒนา Winamp ต่อไป
กลางปีเดียวกัน AOL (America Online) ได้เข้าเทคโอเวอร์บริษัท Nullsoft โดยซื้อหุ้นเป็นมูลค่ามากถึง 2,497 ล้านบาท
ในปี 2000 พบว่ายอดสมัครผู้เข้าใช้ Winamp มีมากกว่า 25 ล้านราย
มองดูแล้วอนาคตของ Winamp น่าจะกำลังไปได้ดี
แต่..
ปี 2001 Apple ได้เปิดตัว iTunes ซึ่งเป็นแอปพลิเคชันในการฟังเพลงเช่นเดียวกับ Winamp
เพื่อเป็นการตอบรับคู่แข่งอย่าง iTunes บริษัท Nullsoft จึงได้มีการเปิดตัว Winamp 3.0 ในปีถัดมาทันที
แต่ก็ไม่ประสบความสำเร็จ
ทำให้ผู้ใช้หลายๆคนจึงกลับไปใช้ 2.0 อีกครั้งหนึ่ง
สาเหตุมาจาก Winamp 3.0 ไม่เสถียร และใช้หน่วยความจำเยอะในการทำงาน รวมถึงขาดเอกลักษณ์ในแบบรุ่นก่อนๆ
หลังจากเหตุการณ์นี้ ทำให้ฐานลูกค้าเดิมบางส่วนหายไปอยู่กับคู่แข่งอย่าง iTunes
สิ้นปี 2003 Winamp 5.0 ได้ถูกปล่อยออกมาโดยพัฒนามาจากการนำเวอร์ชัน 2 มารวมกับแนวคิดของเวอร์ชันที่ 3 ( 2 + 3 = 5 ) ด้วยเหตุนี้เลยทำให้ไม่มี Winamp 4.0
เพียงไม่กี่เดือนหลังจากเปิดตัว Winamp 5.0 ผู้ก่อตั้งบริษัท Nullsoft ทั้งหมดพร้อมใจกันลาออก
เหตุผลหลักพบว่าเกิดจากการที่ ผู้บริหารของ AOL พยายามโปรโมตผลิตภัณฑ์เดิมของ AOL เข้ามาใน Winamp ด้วย ซึ่งผู้ใช้ในสมัยนั้นไม่ได้ชอบ AOL เท่าไรนัก
Winamp จึงต้องหยุดตัวลงอยู่ที่ 5.0 ไปชั่วคราวเป็นเวลา 3 ปี
ต่อมาปี 2007 AOL ได้แต่งตั้งทีมใหม่เข้ามาปล่อย Winamp 5.5 เพื่อฉลองครบรอบ 10 ปีของการเกิด Winamp รวมถึงการออกรุ่น 5.6 และ 5.7 ภายหลังจากนั้นอีกไม่กี่ปี
แต่ก็สู้ iTunes ไม่ได้..
จนกระทั่งเมื่อวันที่ 20 พฤศจิกายน 2013 AOL ได้ประกาศว่า Winamp จะยุติการให้บริการ
เนื่องจากยอดผู้ใช้ลดลง จากการเข้ามาแย่งตลาดของ iTunes และการจัดการที่ไม่เป็นระบบของตัวบริษัทเอง
ต้นปี 2014 AOL ได้ขายบริษัท Nullsoft และ Winamp ให้กับกลุ่มบริษัท Radionomy ซึ่งเป็นบริษัทผู้ให้บริการวิทยุออนไลน์สัญชาติเบลเยียม
ปัจจุบัน Winamp ยังคงอยู่กับ Radionomy ซึ่งสามารถโหลดใช้ฟรีได้เช่นเดิม
เรื่องนี้ทำให้เราคิดได้ว่า
Winamp ที่เคยประสบความสำเร็จในอดีตแต่ก็ไม่ได้บ่งบอกถึงความสำเร็จในอนาคต
เช่นเดียวกัน บางธุรกิจที่ประสบความสำเร็จในอดีตก็ไม่ได้บ่งบอกว่าจะเป็นแบบนั้นได้ต่อไป
แล้วถ้าตอนนี้เรามีธุรกิจที่ประสบความสำเร็จอยู่แล้ว?
เราพร้อมที่จะเปลี่ยนแปลงให้เข้ากับอนาคตได้มากแค่ไหน ถ้าเราปรับตัวไม่ได้ ก็อาจจะต้องมีชะตากรรมเป็นเหมือน Winamp ที่หายไป..
----------------------
<ad> หนังสือลงทุนแมน 2.0 วางแผงแล้วหาซื้อได้ที่ร้านหนังสือชั้นนำทั่วประเทศ
โหลดแอป blockdit อ่านฟรีได้ที่ 
ลงทุนแมนมี instagram twitter youtube line@ แล้ว ติดตามได้โดยค้นหา ไอดีชื่อ longtunman ในแพลตฟอร์มนั้น
----------------------
Reference
-
-
-
-